[pic] | EUROOPAN YHTEISÖJEN KOMISSIO |

Bryssel 30.9.2008

KOM(2008) 521 lopullinen

Ehdotus:

NEUVOSTON PÄÄTÖS

Euroopan yhteisön ja sen jäsenvaltioiden sekä Itä-Afrikan yhteisön kumppanuusvaltioiden talouskumppanuussopimuksen puitteet muodostavan sopimuksen allekirjoittamisesta ja väliaikaisesta soveltamisesta

(komission esittämä)

PERUSTELUT

Oheinen ehdotus muodostaa säädöksen Euroopan yhteisön ja sen jäsenvaltioiden sekä Itä-Afrikan yhteisön kumppanuusvaltioiden talouskumppanuussopimuksen puitteet muodostavan sopimuksen allekirjoittamista ja väliaikaista soveltamista varten:

i) ehdotus neuvoston päätökseksi talouskumppanuussopimuksen puitteet muodostavan sopimuksen allekirjoittamisesta ja väliaikaisesta soveltamisesta.

Kuten 23. lokakuuta 2007 päivätyssä tiedonannossa neuvostolle ja Euroopan parlamentille ilmoitettiin, talouskumppanuussopimuksen puitteet muodostava sopimus on neuvoteltu, jotta kauppa yhteisön kanssa ei häiriytyisi Cotonoun sopimuksen liitteessä V vahvistetun kauppajärjestelmän ja kyseistä kauppajärjestelmää koskevan Maailman kauppajärjestön (WTO) poikkeusluvan voimassaolon päättyessä 31. joulukuuta 2007. Kyseiset neuvottelut saatettiin päätökseen parafoimalla talouskumppanuussopimuksen puitteet muodostava sopimus 27. marraskuuta 2007, ennen kuin Cotonoun sopimuksen liitteessä V vahvistetun kauppajärjestelmän ja kyseistä kauppajärjestelmää koskevan Maailman kauppajärjestön (WTO) poikkeusluvan voimassaolo päättyi 31. joulukuuta 2007.

Tämän seurauksena kaikki viisi Itä-Afrikan yhteisön kumppanuusvaltiota (Burundi, Kenia, Ruanda, Tansania ja Uganda) sisällytettiin neuvoston 20. joulukuuta 2007[1] antaman talouskumppanuussopimuksia koskevan markkinoillepääsyasetuksen liitteessä 1 olevaan niiden maiden luetteloon, jotka ovat hyötyneet talouskumppanuussopimusten yhteydessä tehdystä yhteisön markkinoille pääsyä koskevasta tarjouksesta 1. tammikuuta 2008 alkaen. Niiden sisällyttäminen tähän luetteloon tulee pysyväksi, kun kaikki osapuolet ovat ratifioineet talouskumppanuussopimuksen puitteet muodostavan sopimuksen. Näin varmistetaan yksi yhdenmukaistettu kauppajärjestelmä, jossa EU tarjoaa parannetun markkinoillepääsyn kaikille Itä-Afrikan yhteisön kumppanuusvaltioille mukaan luettuna ne neljä maata, jotka Yhdistyneet Kansakunnat on tunnustanut kuuluviksi vähiten kehittyneisiin maihin.

Talouskumppanuussopimuksen puitteet muodostavalla sopimuksella vahvistetaan puitteet talouskumppanuussopimusta varten, jonka soveltamisalaa laajennetaan heinäkuuhun 2009 mennessä saavutettua kattavaa talouskumppanuussopimusta koskevien neuvottelujen tulosten mukaisesti. Se sisältää kaikki toimenpiteet, jotka ovat tarpeen sellaisen vapaakauppa-alueen perustamiseksi, joka on GATT 1994 -sopimuksen[2] XXIV artiklan määräysten mukainen. Sopimus sisältää myös määräyksiä, jotka koskevat alkuperäsääntöjä, muita kuin tariffitoimenpiteitä, kaupan suojatoimenpiteitä ja riitojen välttämistä ja ratkaisemista, sekä kalataloutta koskevia ja hallinnollisia ja institutionaalisia määräyksiä.

Täysimittaista talouskumppanuussopimusta koskevia neuvotteluja jatketaan neuvoston 12. kesäkuuta 2002 hyväksymien, AKT-valtioiden kanssa tehtäviä talouskumppanuussopimuksia koskevien ohjeiden mukaisesti.

Institutionaalisiin määräyksiin sisältyy talouskumppanuussopimusneuvosto, joka koostuu osapuolten edustajista ja joka vastaa sopimuksen täytäntöönpanosta.

Talouskumppanuussopimuksen puitteet muodostavassa sopimuksessa määrätään sopimuksen väliaikaisesta soveltamisesta odotettaessa sopimuksen voimaantuloa.

Komissio on arvioinut neuvottelujen tulokset tyydyttäviksi ja neuvoston neuvotteluohjeiden mukaisiksi ja pyytää neuvostoa

- antamaan valtuudet allekirjoittaa Euroopan yhteisön puolesta talouskumppanuussopimuksen puitteet muodostava sopimus

- hyväksymään talouskumppanuussopimuksen puitteet muodostavan sopimuksen väliaikaisen soveltamisen odotettaessa sen voimaantuloa.

Ehdotus:

NEUVOSTON PÄÄTÖS

Euroopan yhteisön ja sen jäsenvaltioiden sekä Itä-Afrikan yhteisön kumppanuusvaltioiden talouskumppanuussopimuksen puitteet muodostavan sopimuksen allekirjoittamisesta ja väliaikaisesta soveltamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 ja 181 artiklan yhdessä 300 artiklan 2 kohdan ensimmäisen alakohdan kanssa,

ottaa huomioon komission ehdotuksen[3]

sekä katsoo seuraavaa:

(1) Neuvosto valtuutti 12 päivänä kesäkuuta 2002 komission avaamaan neuvottelut talouskumppanuussopimuksista AKT-maiden kanssa.

(2) Marraskuun 27 päivänä 2007 saatiin päätökseen neuvottelut talouskumppanuussopimuksen puitteet muodostavasta sopimuksesta Euroopan yhteisön ja sen jäsenvaltioiden sekä Itä-Afrikan yhteisön kumppanuusvaltioiden (Burundi, Kenia, Ruanda, Tansania ja Uganda) välillä.

(3) Talouskumppanuussopimuksen puitteet muodostavan sopimuksen 45 artiklan 4 kohdassa määrätään sopimuksen väliaikaisesta soveltamisesta odotettaessa sen voimaantuloa.

(4) Talouskumppanuussopimuksen puitteet muodostava sopimus olisi allekirjoitettava yhteisön puolesta, ja sitä olisi sovellettava väliaikaisesti, sillä edellytyksellä, että sopimus myöhemmin tehdään,

ON PÄÄTTÄNYT SEURAAVAA:

1 artikla

Hyväksytään yhteisön puolesta Euroopan yhteisön ja sen jäsenvaltioiden sekä Itä-Afrikan yhteisön kumppanuusvaltioiden talouskumppanuussopimuksen puitteet muodostavan sopimuksen allekirjoittaminen, sillä edellytyksellä, että neuvosto tekee päätöksen mainitun talouskumppanuussopimuksen tekemisestä.

Sopimuksen teksti on tämän päätöksen liitteenä.

2 artikla

Neuvoston puheenjohtaja oikeutetaan nimeämään henkilö(t), jolla (joilla) on valtuudet allekirjoittaa sopimus Euroopan yhteisön puolesta, sillä edellytyksellä, että sopimus tehdään.

3 artikla

Sopimusta sovelletaan väliaikaisesti siten kuin sopimuksen 45 artiklan 4 kohdassa määrätään, kunnes sen tekemistä varten tarvittavat menettelyt on saatettu päätökseen. Komissio julkaisee ilmoituksen, jossa annetaan tieto väliaikaisen soveltamisen päivämäärästä.

Tehty Brysselissä […] päivänä […]kuuta […].

Neuvoston puolesta

Puheenjohtaja

[…]

YKSINOMAAN TALOUSARVION TULOPUOLEEN VAIKUTTAVAAN SÄÄDÖKSEEN LIITTYVÄ RAHOITUSSELVITYS

1. EHDOTUKSEN NIMI:

NEUVOSTON PÄÄTÖS Euroopan yhteisön ja sen jäsenvaltioiden sekä Itä-Afrikan yhteisön kumppanuusvaltioiden talouskumppanuussopimuksen puitteet muodostavan sopimuksen allekirjoittamisesta ja väliaikaisesta soveltamisesta

2. BUDJETTIKOHDAT:

Luku ja momentti: 12/120

Kyseiseksi vuodeksi budjetoitu määrä: 16 431 900 000 (talousarvio 2008)

3. RAHOITUSVAIKUTUKSET

( Ehdotuksella ei ole rahoitusvaikutuksia

( Ehdotuksella ei ole rahoitusvaikutuksia menoihin, mutta sillä on seuraavat rahoitusvaikutukset tuloihin:

4. PETOSTENTORJUNTA

Yhteisöjen taloudellisten etujen suojaamiseksi petoksia ja muita väärinkäytöksiä vastaan komissio voi suorittaa paikalla valvontaa ja tarkastuksia Euroopan yhteisön ja sen jäsenvaltioiden sekä Itä-Afrikan yhteisön kumppanuusvaltioiden sopimuksen 22 artiklan ja siihen liitetyssä pöytäkirjassa 2 olevan 7 artiklan mukaisesti. Euroopan petostentorjuntavirasto (OLAF) tekee tarvittaessa tutkimuksia, ja niihin sovelletaan Euroopan parlamentin ja neuvoston asetusta (EY) N:o 1073/1999. Komissio suorittaa säännöllisesti asiakirjoihin perustuvia ja paikalla tehtäviä tarkastuksia.

5. MUITA HUOMAUTUKSIA

Kaikki jäljellä olevat tullitariffit tuotteille, jotka ovat peräisin niiltä AKT-alueilta tai niistä AKT-valtioista, jotka saattoivat päätökseen neuvottelut talouskumppanuussopimuksista tai sopimuksista, joihin on sisällytetty WTO:n mukaiset kauppajärjestelyt, poistettiin neuvoston asetuksen (EY) N:o 1528/2007 hyväksymisen myötä. Sen vuoksi tähän ehdotukseen ei liity muita rahoitusvaikutuksia.

[1] Neuvoston asetus (EY) N:o 1528/2007.

[2] Tullitariffeja ja kauppaa koskeva yleissopimus (1994).

[3] EUVL C […], […], s. […].